Sharks raak kluts kwyt teen StormersDie Stormers se kaptein, Steven Kitshoff, in aksie (Foto: Springboks, Twitter) Saterdagmiddag op Kingspark in Durban was die Sharks in beheer van hul kragmeting met die Stormers in die Verenigde Rugbykampioenskap, maar toe rafel hul dissipline heeltemal uit. Dit het tot drie geel kaarte (Khutha Mchunu, Sbu Nkosi en Aphelle Fassi) en twee strafdrieë in die tweede helfte gelei wat die eindtelling op 22-22 te staan gebring het nadat die Sharks rustyd met 11-3 voor was. Inteendeel, die Sharks was in die tweede helfte met 19-3 voor voordat hulle ’n insinking beleef het Daar sal ernstig gepraat moet word wanneer die wedstrydontleding gedoen word, want om gerieflik voor te loop en dan daarvan vergeet om die wedstryd in die sakkie toe te knoop, hoort nie op dié vlak nie. Kom ons begin in die eerste helfte toe die Sharks die Stormers se skrum in trurat gehad het. Die Sharks was die afgelope twee dekades nog nooit werklik bekend daarvoor dat hulle hul teenstanders in die skrum karnuffel nie. Dis hoekom hulle die gewese haker van Georgië Akvsenti Giorgadze se hulp ingeroep het om die skrum reg te dokter. Giorgadze, wat 43 toetse gespeel het, was ook lank La Rochelle en die Franse se skrumafrigter. Danksy sy kennis en insette het Ox Nche die Stormers se Sanzi Sazi klippe laat kou. Boonop het Thomas du Toit sy man teen Steven Kitshoff gestaan en dit het die Sharks se gevaarlike agterlyn in staat gestel om al alle suiers te loop. Oudergewoonte het die Sharks se Springboksnellers Lukhanyo Am en Mkazole Mapimpi drieë druk. Die Stormers was eintlik met die rug teen die muur nog voordat die wedstryd begin het toe Rikus Pretorius sy kuit beseer het. Hy is deur Dan du Plessis vervang. Boonop het die Sharks die Stormers se vurige en woelige Deon Fourie in die visier gehad. Hy is kort voor rustyd met ŉ geel kaart gestraf nadat hy Ruben van Heerden met die plat hand teen die lyf geklap het. Ja, Van Heerden het Fourie vasgehou, maar nadat Fourie vroeg in die wedstryd soos ŉ sneltrein in ŉ losskrum ingedons het om die Du Toit met die skouer by te dam, het hy onnodig daarvoor geboet. Maar hou dit maar in die agterkop, want in die laaste 25 minute het die Sharks begin oortree, gaan lê, baie min druk toegepas en hul verdediging het veel te wense oorgelaat. Toe volg ŉ oormaat strafskoppe, drie geel kaarte en twee strafdrieë. Die Stormers verdien gerus ’n kloppie op die skouer, want hulle het die skroewe al hoe vaster aangedraai en so byna die Sharks ore aangesit. Punte: Sharks 22 (11): Drieë: Lukhanyo Am, Makazole Mapimpi. Strafdoele: Boeta Chamberlain (3). Skepdoel: Chamberlain. Stormers 22 (3): Drie: Damian Willemse, Strafdrieë (2). Strafdoel: Manie Libbok.